Návrh na pristúpenie Slovenskej republiky k 14. doplneniu zdrojov Medzinárodného združenia pre rozvoj - IDA

Medzinárodné združenie pre rozvoj (International Development Association, ďalej iba „združenie, resp. IDA“) je jednou z piatich inštitúcií skupiny Svetovej banky. Poslaním združenia IDA je pomoc najchudobnejším krajinám na svete pri znižovaní chudoby prostredníctvom poskytovania bezúročných úverov a grantov na programy zamerané na podnietenie hospodárskeho rastu a zlepšenie životnej úrovne. Prostriedky združenia IDA napomáhajú týmto krajinám pri riešení komplexných problémov, ktoré ich trápia a ktorých riešenie je súčasťou napĺňania Miléniových rozvojových cieľov. 
Dlhodobé bezúročné úvery sú poskytované na projekty v infraštruktúre a programy, ktoré vytvárajú a podporujú vládne inštitúcie a ľudský kapitál s cieľom zabezpečiť environmentálne udržateľný rozvoj a vyrovnávanie životnej úrovne medzi krajinami a v rámci krajín a taktiež zvyšovanie produktivity práce. Cieľom je zapojiť viac ľudí v rozvojových štátoch do hospodárskeho diania, poskytnúť im vzdelanie a zdravotnú starostlivosť a umožniť im rovnoprávny prístup k príležitostiam, ktoré sú vytvárané hospodárskym rozvojom. 

Združenie IDA, úzko prepojené s Medzinárodnou bankou pre obnovu a rozvoj (International Bank for Reconstruction and Development, ďalej iba „IBRD“), bolo založené v roku 1960 a k 31.03.2005 malo 165 členských štátov. Členstvo v IDA je podmienené členstvom v IBRD a názov „Svetová banka“ je používaný vo vzťahu k týmto dvom  medzinárodným organizáciám. IDA, IBRD spolu s ďalšími tromi inštitúciami vytvárajú tzv. Skupinu Svetovej banky (World Bank Group). IDA a IBRD reprezentuje rovnaké sídlo a tí istí zamestnanci. Na čele obidvoch inštitúcií stojí ten istý prezident. IDA je špecifická banka, ktorá poskytuje zľavnené úvery, resp. granty a je v podstate jediným reálnym veriteľom ochotným poskytnúť zdroje pre najchudobnejšie štáty sveta.  

Beneficienti, resp. dlžníci združenia IDA

IDA poskytuje pomoc najchudobnejším rozvojovým štátom za takých podmienok, ktoré nezaťažujú platobnú bilanciu týchto krajín v takej miere ako pôžičky od IBRD. Pomoc združenia IDA, hlavne vďaka príspevkom donorov, predstavuje 6 – 9 miliárd USD ročne vo forme výhodných úverov a grantov. 
Predmetná pomoc sa sústreďuje na štáty, ktorých hrubý národný produkt na obyvateľa bude v r. 2005 menší ako 895 USD, a ktorých finančné možnosti nedovoľujú čerpanie úverov od IBRD. Toto kritérium dnes spĺňa 81 štátov sveta, ktoré sú domovom pre 2,5 miliardy ľudí (stav k 31.03.2005), čo predstavuje polovicu krajín rozvojového sveta. Väčšina obyvateľstva, odhadom 1,5 miliardy, je nútená vyžiť z príjmu, ktorý nedosahuje 2 USD na deň a osobu. Poskytované prostriedky sú pre dané krajiny životne dôležité, pretože ich šanca na získanie úveru za trhových podmienok je minimálna, resp. žiadna.
 	
Úvery združenia

Úvery IDA sa poskytujú len vládam rozvojových štátov a to na dobu 20, 35 alebo 40 rokov s 10-ročným odkladom splatnosti istiny. Združenie pri alokovaní zdrojov zohľadňuje hospodárske výsledky krajiny a taktiež hodnotí prebiehajúce projekty, ktoré ňou boli financované. Dlžníci za úver úrok neplatia, musia však zaplatiť servisný poplatok, ktorý v súčasnosti predstavuje 0,75% z vyplatenej čiastky úveru. 
Vo fiškálnom roku 2004 (skončil sa k 30.06.2004) sa agentúra zaviazala poskytnúť zdroje vo výške 9 miliárd USD na 158 nových projektov v 62 rozvojových krajinách. Od r. 1960 poskytla IDA úvery kumulatívne vo výške 151 miliárd USD.

Zdroje agentúry IDA

IDA získava prostriedky na financovanie svojej činnosti z nasledujúcich zdrojov:
-          kvóty = kapitál, ktorý musí krajina zaplatiť pri vstupe do IDA;
-	príspevky od členských krajín – najmä vyspelých, ale i od niektorých rozvojových štátov a štátov vyvážajúcich ropu (týmito príspevkami si môžu členské krajiny, podobne ako v IBRD, zvyšovať svoj podiel v IDA a tým aj množstvo disponibilných hlasov); 
-          z transferu ziskov IBRD;
-	zo splátok už poskytnutých úverov
-	z investícií, ktoré agentúra uskutočňuje.

Donorské štáty sa stretávajú každé tri roky a v niekoľkých kolách rokovaní sa dohodnú na doplnení zdrojov novými príspevkami v záujme zabezpečenia financovania projektov na ďalšie obdobie. 

Účasť Slovenskej republiky na predchádzajúcich doplneniach zdrojov IDA

ČSFR sa podieľala na 9. doplnení zdrojov vo výške 10 mil. SDR v troch rovnakých splátkach. Po rozdelení federácie bolo NR SR dňa 16. decembra 1992 schválené nástupníctvo Slovenskej republiky v IDA. Príspevok k 10. doplneniu zdrojov IDA vo výške 10 mil. SDR sa delil v pomere 2:1; z toho podiel SR bol 3,3 mil. SDR a ČR 6,7 mil. SDR. Uvedená čiastka 3,3 mil. SDR pre SR mala byť splatená v 3 rovnakých splátkach vo výške 1,1 mil. SDR v rokoch 1993 – 95 vždy k 30. novembru príslušného roku. I napriek tomu, že federálna vláda vyslovila súhlas s doplnením zdrojov IDA za ČSFR, v Dohode medzi vládou Slovenskej a Českej republiky zo dňa 07.04.1993 o prevode majetkových účastí Českej a Slovenskej Federatívnej Republiky v medzinárodných menových a finančných inštitúciách do kompetencie Slovenskej republiky a Českej republiky, nebola klauzula, že Slovenská republika súhlasí a pristupuje k 10. doplneniu zdrojov IDA a Slovenská republika sa na rozdiel od Českej republiky k tomuto aktu nepripojila.

Úvahy týkajúce sa agendy Svetovej banky o znižovaní chudoby smerovali k záveru, že bolo potrebné pokračovať vo finančnej podpore v potrebnej miere, aby sa pomohlo štátom pri úspešnom zavádzaní ich rozvojových stratégií. V tomto kontexte sa viedli diskusie o 11. a následne v roku 1998 aj o ďalšom 12. doplnení zdrojov IDA. Uznesením vlády SR č. 288  zo dňa 23.04.1996 Slovenská republika pristúpila k 11. doplneniu zdrojov IDA. V rokoch 1997 – 1999 bolo troma splátkami poskytnutých do IDA celkovo 3 mil. SDR, čím sa SR zaradila medzi 38 donorských krajín. K 15. 1. 1999 bolo toto doplnenie ukončené. Dňa 22.12.1999 pristúpila Slovenská republika uznesením vlády SR č. 1142 k 12. doplneniu zdrojov IDA a v rokoch 2001 – 2002 bolo dvoma splátkami poskytnutých do IDA celkovo 1,14 mil. SDR. Slovenská republika Uznesením vlády SR č.761 zo dňa 10.07.2002 pristúpila k 13. doplneniu zdrojov IDA celkovo sumou 1,32 mil. SDR rozložených do dvoch splátok v r. 2003 a 2004.  

14. doplnenie zdrojov IDA

Konsenzu o 14. doplnení zdrojov IDA predchádzali štyri kolá rokovaní zástupcov donorských štátov, ktoré sa uskutočnili ešte v minulom roku. 22. februára 2005 sa uskutočnilo vo Washingtone D. C. záverečné zasadnutie donorských krajín, na ktorom boli prezentované závery konsenzu o novom doplnení zdrojov, príspevky jednotlivých donorských krajín ako aj forma a podoba tohto doplnenia. 

Na stretnutí vo Washingtone D. C. bolo prezentovaných päť oblastí, na ktoré sa politika združenia v nadchádzajúcom období zameria:
1.	hospodársky rast v IDA krajinách,
2.	rozvoj privátneho sektora,
3.	nový systém alokácie grantov, zameraný na pomoc krajinám IDA v záujme udržateľnosti dlhov,
4.	nový systém hodnotenia výsledkov pre IDA 14,
5.	zlepšenie spolupráce Združenia s rozvojovými partnermi v rámci teritórií alokácie zdrojov.

Dohromady 40 donorských krajín vo Washingtone D. C. potvrdilo svoju podporu doplneniu zdrojov, ktoré predstavuje 30% nárast oproti 13. doplneniu zdrojov. Napriek tomu, výsledkom prísľubov jednotlivých donorov bolo celkové zvýšenie doplnenia zdrojov o 23%. Zároveň treba ale dodať, že jednotliví prispievatelia naďalej skúmajú možnosť dodatočného prísľubu zvýšenia resp. dodatočného príspevku.  

V konkrétnych číslach zástupcovia donorských krajín odporúčali doplnenie zdrojov za členské krajiny IDA vo výške 14,1 mld. SDR v záujme dosiahnutia celkového doplnenia pre IDA 14 vo výške 24,2 mld. SDR, ktoré pokryje obdobie medzi 01.07.2005 a 30.06.2008. Rozdiel sa bude čerpať z vnútorných zdrojov agentúry a z transferov čistého zisku IBRD. 
Doplnenie zdrojov vo výške 14,1 mld. SDR sa člení na základné príspevky vo výške 12,5 mld. SDR, krytie nákladov za poskytnuté granty v rámci IDA 13 vo výške 0,4 mld. SDR a krytie nákladov na základe odpustenia dlhu v rámci HIPC iniciatívy počas 3-ročného obdobia IDA 14 vo výške 1,2 mld. SDR.
Na svojom zasadnutí dňa 10.03.2005 Rada výkonných riaditeľov Svetovej banky schválila závery správy k 14. doplneniu zdrojov IDA prerokované zástupcami prispievateľov 22.02.2005 vo Washingtone D. C. a odporučila Rade guvernérov Svetovej banky ich schválenie.  

Výška poskytnutých prostriedkov SR na IDA 14 

Na základe odporúčaní zo zasadnutia združenia v Aténach v decembri 2004 a už spomenutom vo Washingtone D. C. Slovenská republika pristúpi k 14. doplneniu zdrojov IDA s 30% nárastom základného príspevku oproti IDA 13, čo predstavuje nominálnu hodnotu základného príspevku 1,716 mil. SDR, príspevku na IDA 13 granty vo výške 47 tis. SDR a príspevku na krytie HIPC iniciatívy vo výške 116 tis. SDR. Celkový nominálny príspevok tak dosiahne sumu 1,879 mil. SDR. V návrhu rozpočtu verejnej správy na roky 2006 – 2008 bolo v rámci štátnych finančných aktív alokovaných 90 mil. SKK pre potreby doplnenia zdrojov IDA 14. V nadväznosti na zákon NR SR č. 523/2004 o rozpočtových pravidlách verejnej správy pôjde o použitie prostriedkov zo štátnych finančných aktív v rozsahu vymedzenom § 13 odsekom 1 písmenom b) až f) čiže o prostriedky, o ktorých znížení môže rozhodnúť vláda v súlade s § 13 odsekom 6 citovaného zákona.  

Mena 

Existuje možnosť určiť si menu, v ktorej bude Slovenská republika fixovať svoj záväzok a v ktorej ho bude splácať. V obidvoch prípadoch môže ísť o ktorúkoľvek referenčnú menu Svetovej Banky (SDR, EUR, USD, JPY, SKK....). Pri fixácií záväzku sa použijú referenčné výmenné kurzy, ktorými sú priemerné hodnoty za obdobie od 01.04.2004 do 30.09.2004: 1 SDR = 48,33289 SKK, krížový výmenný kurz 1 EUR = 40,056 SKK) 
Aktuálne kurzy k 31.03.2005 podľa kurzového lístka Národnej Banky Slovenska sú: 
1 SDR = 45,222 SKK, 1 EUR = 38,832 SKK.

Pri platení sa používajú aktuálne trhové výmenné kurzy v deň prevodu prostriedkov. Keďže doplnenie zdrojov IDA 13 SR hradila v SDR, je potrebné pripomenúť, že v súčasnosti v koši SDR majú jednotlivé meny nasledovné zastúpenie: USD 45%, EUR 29%, JPY 15%, GBP 11%. Toto zloženie koša SDR platí do konca r. 2005. Od začiatku r. 2006 dôjde opäť k prehodnoteniu zloženia a nový kôš bude platiť opätovne 5 rokov, a teda aj čase, keď budeme splácať naše záväzky. 

Pretože USD má rozhodujúce zastúpenie v SDR sa jeho prípadné zhodnotenie z dlhodobého hľadiska na devízových trhoch, ktoré nemožno vylúčiť, prejaví aj v jeho zhodnotení voči SKK, čo by malo negatívny dosah na výšku našich splátok na IDA 14. 

Naopak, referenčné kurzy zafixované pre účely IDA 14 a fakt, že Slovenská republika predpokladá prijať euro v r. 2009, vytvára predpoklad pre odlišný prístup fixovania záväzkov oproti IDA 13. K tomu je dôležité pripomenúť odhodlanie SR vstúpiť do európskeho Mechanizmu výmenných kurzov II (Exchange Rate Mechanism II - ERM II) najneskôr v I. polroku 2006, čo znamená, že sa oficiálne a aj reálne bude usilovať o stabilitu SKK voči EUR.  

Ak sa pozrieme historicky na posilňovanie SKK voči EUR a trhové očakávania zotrvania tohto trendu, vyzerá fixácia nášho záväzku v EUR a splácanie v SKK omnoho prijateľnejšie. Tento fakt umocňujú prognózy makroekonomických ukazovateľov, ktoré Ministerstvo financií SR vypracovalo pre východiská rozpočtu verejnej správy na obdobie rokov 2006 – 2008. Vývoj makroekonomických ukazovateľov v rokoch 2005 až 2008 vytvára predpoklady aj pre priaznivý vývoj výmenného kurzu slovenskej meny voči euru (tabuľka č.1). V nasledujúcich rokoch možno očakávať jej postupné reálne zhodnocovanie podporované najmä rastom produktivity práce vďaka prílevu priamych zahraničných investícií a rozsiahlymi hospodárskymi reštrukturalizačnými krokmi. Tento vývoj je podmienený dokončením reforiem hlavne vo fiškálnej oblasti, vhodnou kombináciou ostatných hospodárskych politík podporujúcou stabilitu kurzu počas zotrvania v ERM II a samozrejme stabilnou politickou situáciou.

Tabuľka č.1: Očakávaný vývoj priemerného výmenného kurzu SKK voči EUR

	2004	2005	2006	2007	2008	2009	
Kurz SKK/EUR	40,0	38,2	37,6	36,8	36,2	36,0	
Zdroj: Inštitút finančnej politiky MF SR	
        
Poznámka: prognózy výmenného kurzu sú výlučne orientačného charakteru

Z uvedeného vyplýva, že fixácia nášho doplnenia zdrojov v EUR a splácania našich záväzkov v SKK je najvýhodnejšia.   

Voľba formy a doby splácania príspevku

Doplnenie zdrojov je možné splácať štandardne v ročných splátkach 9 rokov. Okrem štandardného splácania doplnenia zdrojov existujú ďalšie 4 spôsoby platby s kratšou dobou splatnosti, ktoré ponúkajú zvýhodnenia, a to vo forme diskontu alebo kreditu. Výška prémie je pritom nepriamoúmerná dobe splácania doplnenia zdrojov. 
Jednorazové zaplatenie doplnenia v prvom roku prináša prémiu vo výške 13%. Po vyhodnotení možných riešení je pre SR optimálna metóda s trojročnou dobou splatnosti s dosiahnutou prémiou (diskontom) 8,7%, tzn. úsporu oproti nominálnej hodnote, ku ktorej sme sa zaviazali. 
Po zohľadnení podmienok ohľadom voľby meny fixácie a splácania, ako aj formy a doby splácania príspevku, SR pristúpi k doplneniu zdrojov IDA s celkovým nominálnym príspevkom vo výške 2,267 mil. EUR (tabuľka č.2), čo predstavuje pre SR záväzok približne 88,03 mil. SKK podľa kurzu k 31.03.2005: 1 EUR = 38,832 SKK. 

Tabuľka č.2: Prehľad zloženia nominálneho príspevku SR na IDA 14 

Slovenská Republika – IDA 14 	 	 	SDR	 	EUR	 	
IDA 14 - základný príspevok			1 716 000		2 070 560	 	
IDA 13 granty - krytie nákladov			47 000		56 711	 	
IDA 14 - HIPC príspevok			116 000		139 968	 	
IDA 14 - Celkový nominálny príspevok 	 	 	1 879 000	 	2 267 239	 	
					                Zdroj: World Bank	

Nominálny celkový príspevok SR je zložený zo základného príspevku na IDA 14, ktorý bude však znížený o diskont, takže jeho splatná výška predstavuje 1,879 mil. EUR, príspevku na krytie IDA 13 grantov (znížené taktiež o diskont) vo výške 51 tis. EUR a príspevku na krytie HIPC iniciatívy vo výške 139 tis. EUR. Spolu teda splatná výška nášho pristúpenia k doplneniu IDA 14 predstavuje 2,070 mil. EUR (tabuľka č.3). Aj napriek poskytnutému diskontu sa výška príspevku SR bude štatisticky vykazovať v plnej sume záväzku, tzn. 2,267 mil. EUR.

Tabuľka č.3: Prehľad príspevku SR na IDA 14 fixovaný v EUR + splátkový plán

Slovenská Republika - IDA 14 (EUR)	 	Spolu	IDA14	IDA13 	IDA14 	
 	 	 	zákl. príspevok	granty	HIPC príspevok	
 	 	 	 	 	 	
Celkový nominálny príspevok	 	        2 267 239 	         2 070 560 	            56 711 	                139 968 	
Diskont	 	           197 095 	              191 840 	             5 255 	                         0   	
Splatná suma	 	        2 070 144 	          1 878 720 	           51 456 	              139 968 	

Splatná suma v jednotl. rokoch	 	 	 	 	 	
2006	 	           690 048 	              626 240 	            17 152 	                  46 656 	
2007	 	           690 048 	              626 240 	            17 152 	                  46 656 	
2008	 	           690 048 	              626 240 	            17 152 	                  46 656 	
Spolu splatná suma 	 	        2 070 144 	          1 878 720 	           51 456 	              139 968 	
					Zdroj: World Bank	

Tento záväzok bude splatený v troch rovnakých splátkach vo výške 690.048 EUR v prepočte podľa aktuálneho trhového kurzu v SKK, a to do 15. januára príslušného roka 2006, 2007 a 2008. Podľa kurzu k 31.03.2005: 1 EUR = 38,832 SKK ide o 26,796 mil. SKK, čo dohromady za tri roky znamená výšku 80,388 mil. SKK. Vychádzajúc z vyššie uvedenej prognózy vývoja výmenného kurzu EUR/SKK, odhadujeme že výška nášho záväzku v SKK sa bude znižovať a v konečnom dôsledku bude zaplatená suma nášho celkového príspevku nižšia ako prepočet podľa aktuálneho výmenného kurzu (tabuľka č.4). 

Tabuľka č.4: Odhadovaný prehľad celkového splatného príspevku SR na IDA 14  

Slovenská Republika - IDA 14	 	 	 	 	 	
Roky	 	2006	2007	2008	Spolu	
Splatná suma fixovaná v EUR	 	690 048	690 048	690 048	2 070 144	
Odhad výmenného kurzu EUR/SKK	 	37,60	36,80	36,20	 	
Odhadovaná zaplatená suma v SKK	 	25 945 805	25 393 766	24 979 738	76 319 309	
				Zdroj: MF SR - vlastný prepočet